
A romák szociális helyzete és kilátásaik az oktatást illetően

A mai Magyarország egyik legnagyobb problémája a mélyszegénységben élő, főként romákból álló jelentős létszámú réteg kilátástalansága, reménytelensége. Bár léteznek állami programok is, hatékonyságuk korlátozott. Szükség van a helyi kezdeményezésekre és a helyi viszonyok ismeretéből kiinduló megoldásokra is.
Köztudott, hogy az iskoláztatás nagyon nagy mértékben meghatározza a gyermek jövőjét, ezért az egyik út az lehetne, hogy ezen réteg gyermekeit kiemelten hatékony oktatási-nevelési lehetőségekkel kínálja meg a társadalom. Ezen szép eszme hatékonyságát lerontja az a tény, hogy a családi, társadalmi környezet átalakítása nélkül a legjobb oktatási módszerek is sokszor sikertelenek.
Dolgozatomban igyekszem rávilágítani a romák általános társadalmi helyzetére, különösen fókuszálva az iskolai lehetőségekre. Munkámban bemutatok egy kistérségi kísérletet, ahol a gyerekek művészeti oktatását kiegészíti a családokkal, a lakóközösség életlehetőségeivel törődő munka is. Megfigyelhető, hogy még ezzel a komplex hozzáállással is csak igen kicsi lépésekben lehet előrehaladni. Másrészt a saját lakóhelyemen végzett felmérés segítségével próbálok rávilágítani a romák szociális helyzete és iskoláztatása közötti összefüggésekre.
Módszerként a szakirodalom tanulmányozását, a szakértőkkel való konzultációt, a helyszínen való tapasztalatszerzést, az érintettekkel való kapcsolatteremtést és a kérdőívezést választottam.
Tudományos megalapozásként elsősorban a Pearson-féle korrelációszámítást és a leíró statisztika elemét alkalmaztam.
Dolgozatomból néha nem tudtam kizárni az érzelmi megközelítést, ezt az erre utaló mondatok mellett a szöveghez mellékelt fényképek illusztrálják.
Az elvégzett háttérmunka legnagyobb tanulsága számomra az, hogy ezt a súlyos társadalmi kérdést csakis nagyon alapos, nagyon tudatos és erős elhatározással bíró munkával, hosszú-hosszú idő alatt lehet megoldani.



